Nous Hugues de Vyenne, sires de Paigney, faisons savoir à touz que nous tenons en fié por nos et por noz petiz freres, de par pere d’ome (sic) tuteres d’iceux, de noble baron mons. Jehan de Chalon, seignour d’Arlay, par ensi com nostre bien amez sires et peres çai en arrier Phelippes de Vyenne, sire de Paingney, lou tenoit ou tenir devoit dou devantdit mons. d’Arlay, lou chastel de Pymont et lez appendisses et apartenances doudit chastel, et çou que nous avons et tenir poons et devons à Laon-le-Saunier et ez apartenances et ez appendises de ladite vile, en quelque chose que ce soient, en hommes, en prez, en champs, en viegnes, en bois, en rivieres, en seignories, en banz, en justices et en toutes autres choses que nous avons, poons et devons avoir en ladicte vile et ez apendises et ez apartenances, en demeneures, en fiez et rirefiez et en toutes autres ventes et valours, quex que elles soient, et quanque nous y puet escheoir en toutes manieres, saul le droit de la menoie, se faite y estoit, et les choses que nous y avons aquis puis le fié fait adit mons. Jehan, segnour d’Arlay, lezquez ne estoient de l’eritage mondit pere ne dou nostre, ne dou fié ne dou rerefié que il tenoit doudit mons. Jehan, seignor d’Arlay, que nous retenons à nos. Et encor tenons, en nom com dessus, doudit mons. d’Arlay le fié que Estienes, çà en arrier sires de Roiffé, soloit tenir de nostre devantdit pere, et por consequent tenir l’en doit on en nom com dessus de nous, c’est assavoir Crilley et Roiffey, excepté Loyselou quel lidiz messire d’Arlay ai quitté à toutes les autres choses que lidiz Estenes ou sui hoir tignent ou tenir doivent de nous, quelque part que elles soient et quezque choses que ceu soient, soit en fiez ou rerefiez ou en demenuires. Et encor tenons, ou non comme dessus, doudit mons. d’Arlay le fié de Mugnet et la garde Balerne, et toutes les choses que audit fié de Mugnet appartienent et appendent en demenuires, en fiez ou rerefiez et en toutes autres choses. Et avons encore et tenons doudit mons. d’Arlay en fié le fié de Belregart et de Virechastel, et lou fié de Desnenz et quanque il apartient es fiez dezdiz lieuz que l’on tient de nous, soit en demenueres, en fiez, en rerefiez. Et de toutes ces choses dessusdites sommes nous entrez en son homage, ou nom comme dessus, sauve la feauté le duc et le conte de Borgoigne, noz seignors. Et prometons lealment en bone foi, en non comme dessus dit, adit mons. d’Arlay garantir et maintenir les devantdites choses et lez devantdit fiez, ensi comme droiz et raisons le portera. Et nos devons tenir enver mons. ledit mons. d’Arlay, comme enver mon bon signor, et il ver nos, comme ver son homme, sauf ce que il n’est tenus de nos aidier contre noble baron Jehan de Chalon, conte d’Aucerre, se il y avoit guerre en son chief, se il ne venoit de son bon grey; ne nos ne sommes tenus aussi d’aidier adit mons. d’Arlay contre les hoirs de noble baron mons. Henry de Paingny, signour çà en arrier de Sainte-Crois, se il avoient guerre en lour chief, se de nostre bon grey ne venoit. Et prometons, en non comme dessus, encour toutes ces convenances, ensi com elles sont devisées, tenir et garder fermement à touzjoursmais, et que nos ne vendrons encontre ne ferons venir per autrui taisiblement ne expressement. Et renonçons, par nostre foy donnée suz seintes ewangiles, à touz drois et à toutes exceptions et raisons que aidier porroient et valoir à nous ou as nostres à venir contre ces convenances et adit M. d’Arlay et es siens nuire. En tesmoignage de laquel chose, nos, li devant dit Hugues de Vienne, sires de Paingny, en non comme dessus, avons mis nostre seel pendant en ces presentes letres, faites et données l’an de Nostre Signour courrant par M CCC et quatre, le lundi après la quinzene de Pasques, ou mois d’avril.